**Τι είναι το παραμύθι;**

Έχουν δοθεί πολλοί ορισμοί. Καλύτερος θεωρείται ο εξής: Το παραμύθι είναι μια πλαστή διήγηση με ποιητική φαντασία παρμένη από το μαγικό κόσμο. Είναι μια διήγηση που αναφέρεται σε συμβάντα που έγιναν κατά τρόπο θαυμαστό και δεν έχουν σχέση με την πραγματική ζωή. Η διήγηση αυτή αρέσει σε μικρούς και μεγάλους, αν και δεν τη θεωρούν πιστευτή. Υπάρχουν και ευτράπελα παραμύθια και διηγήσεις με ήρωες ζώα. Έχουμε λοιπόν το μαγικό παραμύθι, την ευτράπελη διήγηση και το μύθο με ήρωες ζώα.(Α. Μέγα Εισαγωγή εις την Λαογραφίαν 1972 σελ: 170)

## ΕΙΔΗ ΚΑΙ ΚΑΤΗΓΟΡΙΕΣ ΤΟΥ ΠΑΡΑΜΥΘΙΟΥ

Τα παραμύθια απευθύνονται σε μικρούς και μεγάλους και υπάρχουν διάφορα είδη τους βέβαια, που πρέπει να έχουμε υπόψη, όπως τα **ιστορικά** παραμύθια που είναι βασισμένα σε πραγματικά γεγονότα, τα **κοινωνικά** παραμύθια με κοινωνικά θέματα, τα **συμμετοχικά** παραμύθια που δημιουργούνται από τον αφηγητή ή και το παιδί. Υπάρχουν επίσης παραμύθια **διασκεδαστικά, περιγραφικά** αλλά υπάρχουν ταυτόχρονα και πολλές **παραλλαγές** των ίδιων παραμυθιών. Αυτές εξυπηρετούν ανάγκες πολιτιστικές, πολιτισμικές και συνήθειες ανθρώπων σε διαφορετικούς τόπους ή διαφορετικές συνθήκες και κατά καιρούς με ευθυμογραφικό χαρακτήρα. Από τα πιο πάνω το είδος παραμυθιού που έχει εξελιχθεί σε πολύ αγαπητό λογοτεχνικό είδος είναι το συμμετοχικό-κοινωνικό παραμύθι. Το παραμύθι αυτό δημιουργείται από τον λέγοντα την ίδια ώρα που το διηγείται και συμμετέχει έτσι και ο άκουαν. (Ηγκλετον 1989) Είναι ένα ζωντανό, δυναμικό είδος έκφρασης και συμμετοχής αλλά ταυτόχρονα και δημιουργίας. Αυτό το είδος του παραμυθιού αγαπιέται και επιζητείται από τα παιδιά γιατί είναι το δικό τους παραμύθι. (Γιαννικοπούλου Α., 1998) Μια αρκετά ενδιαφέρουσα μορφή του είναι η απόδοση γνωστών παραμυθιών με νέο στυλ, νέα τροπή και εξέλιξη π.χ: Η Κοκκινοσκουφίτσα που πάει με τα πατίνια στη γιαγιά και της παίρνει μια πίτσα με μανιτάρια. Στο δρόμο συναντά τον κυνηγό που την πληροφορεί ότι ο λύκος δεν θα εμφανιστεί γιατί παίζει η ομάδα του ποδόσφαιρο και είναι υπεύθυνος για τη συμπεριφορά των φιλάθλων.

## Η ΔΙΑΦΟΡΑ ΑΦΗΓΗΣΗΣ ΚΑΙ ΑΝΑΓΝΩΣΗΣ ΕΝΟΣ ΠΑΡΑΜΥΘΙΟΥ

Η αφήγηση παραμυθιών, ιδιαίτερα όταν γίνεται από κάποιον με ταλέντο και μεράκι, έχει έναν μαγικό τρόπο να συναρπάζει τα παιδιά. Είναι κάτι ανάλογο με μια υπέροχη θεατρική παράσταση που δημιουργεί μια μοναδική και αμφίδρομη επικοινωνία και διάδραση ανάμεσα σε ηθοποιούς και κοινό. Η αφήγηση παραμυθιών αποτελεί μια πολύ παλιά και ευρέως διαδεδομένη παιδαγωγική μέθοδο στους περισσότερους πολιτισμούς. Στόχος της ήταν να μπορέσει το παιδί να αναγνωρίσει, μέσα από αυτήν, τον εαυτό του σε ανάλογες καταστάσεις και να κατανοήσει καλύτερα σημαντικά ζητήματα της ζωής.

Ένα από τα σημαντικότερα πλεονεκτήματα της ζωντανής αφήγησης παραμυθιών είναι η στενή σχέση που μπορεί να δημιουργηθεί ανάμεσα στο παιδί και τον αφηγητή. Η αμεσότητα και η βλεμματική επαφή που υπάρχει ανάμεσά τους καθώς και η ελευθερία κινήσεων (εκφράσεις προσώπου, γλώσσα σώματος κ.ά.), η δυνατότητα σωματικής εγγύτητας και αυτοσχεδιασμών, που δίνει η απουσία συγκεκριμένου κειμένου ευνοούν τη δημιουργία μιας στενότερης σχέσης καθώς και μια καλύτερη αίσθηση της δομής του λόγου, της αφήγησης και, γενικότερα, της μάθησης.

Γενικά, η ανάγνωση χρειάζεται τέχνη και τεχνική. Η καλή ανάγνωση προϋποθέτει κάποια στοιχεία. Η **ορθοφωνία** είναι ένα από αυτά και επιτυγχάνεται μέσω γλωσσικών ασκήσεων στα φωνήεντα-σύμφωνα και τους φθόγγους. Σημαντικό ρόλο για αυτή παίζει η σωστή λειτουργία της αναπνοής βάση των σημείων στίξης του κειμένου. Επίσης, η αναπνοή μας επηρεάζει την ένταση και το τόνο της φωνής . Εν συνεχεία, η **άρθρωση των λέξεων** πρέπει να είναι καθαρή και άρτια. Οι λέξεις πρέπει να ακούγονται ευκρινώς και όχι με ιδιωματισμούς, ώστε να διακρίνονται τα σύμφωνα –φωνήεντα των λέξεων. Επιπλέον, **η προφορά** κατά τη διάρκεια της αφήγησης καλό θα ήταν να μην εστιάζεται στη γλωσσική μας ταυτότητα αλλά στη κοινή ελληνική γλώσσα. Στην ανάγνωση ιδιαίτερο χρώμα δίνει ο σωστός **τονισμός της φωνής** ο οποίος ανάλογα με τα συναισθήματα μας μπορεί να είναι βραδύς, μέσος ή ταχύς. Τέλος, **ο χρωματισμός της φωνής** εξαρτάται από τις ηχητικές διακυμάνσεις και τις τονικές αποχρώσεις της φωνής και πετυχαίνεται με τη φυσικότητα του ύφους, το ανάλογο ύψος φωνής το ρυθμό και άλλες προϋποθέσεις. Φυσικά ο ατομικός χαρακτήρας του καθένα, δίνει ανάλογη ποιότητα στην ομιλία-ανάγνωση που κάνει.(Αναγνωστόπουλος Β.Δ., 1987).

## Η ΤΕΧΝΗ ΤΗΣ ΑΦΗΓΗΣΗΣ ΕΝΟΣ ΠΑΡΑΜΥΘΙΟΥ

Κάποιοι άνθρωποι έχουν το χάρισμα να αφηγούνται οποιαδήποτε ιστορία ή παραμύθι. Υπάρχουν και κάποιοι γνωστοί σε όλους μας ,για παράδειγμα ο Αίσωπος. Είναι αυτό το τάλαντο που σιγά σιγά χάνεται καθώς οι λαϊκοί παραμυθάδες που διέσωσαν τις λαϊκές ιστορίες όλο και λιγοστεύουν. Αυτοί έχουν μακρά πείρα και μέσω της διαίσθησης τους γοητεύουν τα παιδιά με το καλύτερο τρόπο. Γενικότερα όμως στην αφήγηση ενός παραμυθιού ισχύουν κάποιοι κανόνες που ο κάθε παιδαγωγός είναι καλό να γνωρίζει.

**Α. Η προετοιμασία**

1. Σημαντικό ρόλο παίζει η προετοιμασία του/της παιδαγωγού για την κάθε ιστορία. Πρέπει να γνωρίζει την ιστορία και να την έχει μελετήσει, ώστε να μπορεί να την αποδώσει όσο το δυνατόν καλύτερα. Όταν ξέρει την ιστορία μπορεί να τονίσει σωστά την φωνή του/της στα σημεία όπου χρειάζεται και έτσι να κρατήσει αμετάβλητη την προσοχή των παιδιών σε αυτή. Κάποιες χαρακτηριστικές φράσεις βέβαια δεν πρέπει να αλλάζουν αλλά να είναι βάση του αρχικού κειμένου. Μέσω λοιπόν , της πλήρης γνώσης της ιστορίας, η αφήγηση γίνεται πιο πειστική και τα σημεία που πρέπει να δοθεί μια προσοχή πιο ξεκάθαρα για το παιδί.
2. Η επιλογή του παραμυθιού είναι επίσης πολύ σημαντική. Ο/Η παιδαγωγός πρέπει να είναι προσεκτικός στην επιλογή του ,καθώς αυτά που θα αφηγηθεί έχουν μεγάλη σημαντικότητα για το παιδί. Όταν χρειαστεί να διασκευάσει κάποιο παραμύθι επεμβαίνει στα επεισόδια ,το λεξιλόγιο ή το νόημα του παραμυθιού επειδή πρέπει να προσαρμόζεται στην αντιληπτικότητα και την ψυχολογία του παιδιού κρατώντας όμως, την κύρια ιδέα της ιστορίας.
3. Η σωστή τοποθέτηση των παιδιών στο χώρο όπου γίνεται η αφήγηση παίζει και αυτή τον ρόλο της. Τα παιδιά είναι καλό να είναι καθισμένα σε ημικύκλιο ώστε να έχει η/ο παιδαγωγός οπτική επαφή με όλα τα παιδιά και εκείνα να μπορούν να βλέπουν τις εικόνες του βιβλίου. Η/Ο παιδαγωγός ηρεμεί και προετοιμάζει τα παιδιά για το παραμύθι. Μπορεί να χρησιμοποιεί κάποιο ποιηματάκι που θα λέει κάθε φορά μαζί με τα παιδιά και θα συμβολίζει την έναρξη του παραμυθιού. Για παράδειγμα : Κόκκινη κλωστή δεμένη, στην ανέμη τυλιγμένη, δώσ’ της κλώτσο να γυρίσει, παραμύθι ν’ αρχινίσει .

**Β. Η διήγηση**

Τα κύρια στοιχεία μιας διήγησης είναι η απλότητα, η αμεσότητα, ο ενθουσιασμός και η δραματικότητα της. Πιο συγκεκριμένα ,

1. Σε μια διήγηση μιας ιστορίας πρέπει να είναι ο/η αφηγητής/τρια απλός/φυσικός. Να χαίρεται και ο ίδιος την ιστορία και να χάνεται σε αυτή. Το λεξιλόγιο δεν είναι ανάγκη να είναι πολύ απλό ,απλά να είναι κατανοητό για το παιδί . Η κάθε φράση έχει σημασία για το παιδί.
2. Η ιστορία πρέπει να έχει αλληλουχία και οι πλατειασμοί να αποφεύγονται όσο το δυνατόν περισσότερο, καθώς μπορεί να δημιουργήσουν σύγχυση στα παιδιά. Το κάθε επεισόδιο πρέπει να έχει λογική σειρά και αλληλουχία με την υπόλοιπη ιστορία. Το τέλος πρέπει να είναι απροσδόκητο να ηρεμεί ψυχικά τους ακροατές και να τους κάνει εντύπωση.
3. Μέσω της ενθουσιαστικής αφήγησης δημιουργείται το απαραίτητο κλίμα ώστε να υπάρξει ενδιαφέρον από τα παιδιά για την ιστορία. Ποτέ δε πρέπει να λέγεται βαριεστημένα μια ιστορία. Ο/Η παιδαγωγός δημιουργεί την ανάλογη διάθεση και μέσω του ενθουσιασμού κερδίζει τα παιδιά καθώς αυτός ζωντανεύει την ιστορία.
4. Η δραματικότητα αναφέρετε στο βλέμμα, τη στάση, το ύφος και τις χειρονομίες αυτού που διηγείται. Ο αφηγητής γίνεται ένας ηθοποιός ο οποίος πρέπει να υποδυθεί τον κάθε χαρακτήρα τις ιστορίας και να ερεθίσει την φαντασία των παιδιών .Η στάση του δεν πρέπει να είναι υπερβολική απλά να υποδύεται τον χαρακτήρα με αυθορμητισμό και ειλικρίνεια.(Αναγνωστόπουλος Β.Δ., 1987).

Η χρήση κοινών και δοκιμασμένων αφηγηματικών κανόνων υπάρχει έντονα στα παραμύθια. Το παραμύθι χρησιμοποιεί φραστικά μοτίβα κυρίως στην αρχή και στο τέλος. Βλέπουμε ότι το τέλος στα παραμύθια είναι τυπικό και συχνά υποδηλώνεται με την φράση: Κι έζησαν αυτοί καλά και εμείς καλύτερα…(Τσιτσλσπέργερ, Χ. (1999).

##  ΠΑΡΑΜΥΘΙ ΚΑΙ Η ΑΝΑΠΤΥΞΗ ΤΟΥ ΠΑΙΔΙΟΥ

***Συμβολή στην γλωσσική ανάπτυξη:*** Η σημαντικότερη συμβολή του παραμυθιού είναι η εξέλιξη της γλωσσικής ανάπτυξης. Πολλές φορές την ώρα που γίνεται αφήγηση του παραμυθιού βρίσκονται λέξεις που δεν είναι γνωστές στα παιδιά και πρέπει να αναλυθούν για να γίνουν κατανοητές. Έτσι γίνεται επεξήγηση στα παιδιά με ένα συνώνυμο ή με απλοποίηση της λέξης δίνοντας τους τη δυνατότητα να την κατανοήσουν και να εμπλουτίσουν το λεξιλόγιό τους. Επίσης με το να γίνεται προτροπή των παιδιών να περιγράψουν στο τέλος κάθε παραμυθιού με λίγα λόγια τι γινόταν στο παραμύθι ή τι τους άρεσε πιο πολύ καταφέρνουν να εξελίξουν τον προφορικό τους λόγο. Στην ηλικία των δύο ετών η μνήμη και οι νοητικές ικανότητες αναπτύσσονται. Έτσι μπορούν πολύ περισσότερο να κατανοήσουν την αφήγηση μιας ιστορίας και μετά το πέρας της ιστορίας να θυμούνται και κάποια κομμάτια.

***Συμβολή στο ήθος:*** Η δεύτερη σημαντικότερη συμβολή βρίσκεται στο ήθος. Μέσα από την ανάγνωση του κατάλληλου παραμυθιού ο/η παιδαγωγός μπορεί να καταφέρει να περάσει τα διάφορα μηνύματα που επιθυμεί με εύκολο τρόπο χωρίς διδακτισμούς. Επίσης σύμφωνα με τον Μερακλή ‘‘ Τα παραμύθια ενισχύουν την ανάπτυξη πολύτιμων ιδιοτήτων στα παιδιά μας κατά την διαμόρφωση χαρακτήρα και της βούλησής τους. Διδάσκουν στα παιδιά να εκτιμούν το αγαθό και να μισούν το κακό. Τα κατευθύνουν προς μίαν υψηλή εκτίμηση της αξίας της ανθρώπινης εργασίας. Τα ασκούν στην υπερνίκηση των δυσκολιών και τους καλλιεργούν την γενναιότητα και το θάρρος. Η ευτυχία που υπόσχεται ένα παραμύθι ανταποκρίνεται στις προσδοκίες που έχουμε για το μέλλον’’

***Συμβολή στον κοινωνικό τομέα:*** Ένας ακόμη τομέας ανάπτυξης των παιδιών που το παραμύθι δείχνει την συμβολή του είναι ο κοινωνικός τομέας. Το παραμύθι καταφέρνει δηλαδή να συντελέσει στην κοινωνική αγωγή. Καταρχήν με την ανάγνωση ενός παραμυθιού το παιδί αναπτύσσει την προσοχή του και ταυτόχρονα αναγκάζεται να περιορίσει την κίνησή του. Επιπλέον η ανάγνωση συγκεκριμένων βιβλίων μπορεί να τα βοηθήσει να εξοικειωθούν με τις παραδόσεις και τις αξίες ενός τόπου ή ακόμη και μιας χώρας.

***Συμβολή στον συναισθηματικό και ψυχαγωγικό τομέα:*** Ο τελευταίος αλλά και σημαντικότερος τομέας ανάπτυξης είναι ο συναισθηματικός. Αυτό που ενδιαφέρει το παιδί μέσα από την ανάγνωση του παραμυθιού είναι κυρίως η δράση των ηρώων. Τα παιδιά ταυτίζονται με τους ήρωες, προσπαθούν να μπουν στην θέση τους και να σκεφτούν πως θα αντιδρούσαν σε παρόμοιες καταστάσεις. Όταν ο ήρωας επιλέξει τον ορθό και τον ηθικό δρόμο όμως, τότε είναι σαν να δίνει το καλό παράδειγμα και στα παιδιά. Μέσα από την ανάγνωση δηλαδή του παραμυθιού τα παιδιά βοηθιούνται στην κατανόηση της δικής τους συμπεριφοράς και ταυτόχρονα απαλλάσσονται από άγχη και συμπεριφορές που πιθανώς αντιμετωπίζουν. Με την ανάγνωση επιτυγχάνεται η μεταφορά των παιδιών σε έναν άλλο, μη υπαρκτό- μαγικό κόσμο. Με αυτόν τον τρόπο τα παιδιά ‘‘γεμίζουν’’ διαφορετικά κάθε φορά συναισθήματα και πολλές φορές μαθαίνουν έτσι και να τα εκφράζουν. Επιπλέον αν ένα παραμύθι έχει για παράδειγμα ευτυχισμένο τέλος, τότε προκαλείται στο παιδί ένα αίσθημα αισιοδοξίας και ικανοποίησης Μερικές φορές αυτό μπορεί να έχει να κάνει και με την δικαίωση του ήρωα μετά από πολλές ατυχίες. Τα παιδιά επίσης έχουν την τάση να παίρνουν τα φανταστικά στοιχεία και να τα προσαρμόζουν στην πραγματικότητα, πράγμα που πολλές φορές γίνεται και εμφανές την ώρα του ελεύθερου παιχνιδιού.

Ένας από τους κύριους λόγους που το παραμύθι έχει ενταχθεί στο ωρολόγιο πρόγραμμα του παιδικού σταθμού είναι η επιρροή που ασκεί στο χαρακτήρα των παιδιών αλλά και όλα τα θετικά στοιχεία που προσφέρει στην παιδαγωγική διαδικασία εξασφαλίζοντας έτσι τη συνέχεια και τη διατήρησή του.

Όσον αφορά τα παιδιά, τα παραμύθια «αποτελούν από τα πιο σημαντικά πολιτισμικά και κοινωνικά γεγονότα της ζωής τους, λειτουργώντας ως μέσα κοινωνικοποίησης και εκπολιτισμού» (Ράπτης, 2008. Tsitsani, Psyllidou, Batzios, Livas, Ouranos, & Cassimos, 2011, σ. 267). Τα παιδικά παραμύθια προμηθεύουν τα παιδιά με νέες εμπειρίες για διάφορα γεγονότα που μπορεί να συναντήσουν στην πραγματική ζωή, τους παρέχουν νέες πληροφορίες, τους επεξηγούν θέματα που τους προκαλούν περιέργεια και εστιάζουν σε συγκεκριμένα θέματα, λαμβάνοντας υπόψη τα ενδιαφέροντα και τις ανάγκες τους. Με άλλα λόγια, «τα βιβλία εισάγουν τους αναγνώστες τους στον κόσμο που ζουν» και «δρουν ως αγγελιαφόροι από τον έξω κόσμο» (Gonen & Guler, 2011, σ. 3634).